Snapchat nou groter as Twitter | Maroela Media
Snapchat is nou meer gewild as Twitter wanneer die daaglikse aktiewe gebruikers in ag geneem word.
Dié vier jaar oue sosialemediaplatform, wat veral onder tieners en jongmense gewild is, spog nou met 150 miljoen aktiewe daaglikse besoekers, het persone, wat anoniem wou bly omdat hulle nie gemagtig is om statistiek bekend te maak nie, laat blyk.
Twitter, wat in 2006 begin het, het daagliks 140 miljoen aktiewe gebruikers, volgens 'n gemiddeld van analiste se beramings.
Twitter was in 'n stadium, naas Facebook, die grootste sosialemedianetwerk. Facebook se ander apps, waaronder Instagram, Messenger en WhatsApp, het dit egter intussen verbygesteek.
Twitter het 310 miljoen aktiewe maandelikse gebruikers.
Snapchat het van kommunikasie 'n speletjie gemaak waar jy prettige selfies en kort video's kan publiseer. Die platform maak gereeld nuwe fotomanipulasie-funksionaliteit beskikbaar waar jy jouself in 'n hondjie kan verander, reënboë kan spoeg of selfs met 'n blommekrans kan spog. Jy kan ook gesigte "ruil" met 'n vriend.
Snapchat se inhoud is slegs van korte duur en die nuusinhoud en "regstreekse stories" verdwyn binne 24 uur.